“ตู่” ยกระดับ “โควิด-19” เป็นวาระแห่งชาติ ไฟเขียวโยกงบแสนล้าน-กู้ 1 ล้านล้าน ฟื้นฟูศก.
"พล.อ.ประยุทธ์ จันทร์โอชา" นายกรัฐมนตรี ยกระดับ "โควิด-19" เป็นวาระแห่งชาติ ไฟเขียวโยกงบแสนล้าน-กู้ 1 ล้านล้าน ฟื้นฟูเศรษฐกิจ
"พล.อ.ประยุทธ์ จันทร์โอชา" นายกรัฐมนตรี ยกระดับ "โควิด-19" เป็นวาระแห่งชาติ ไฟเขียวโยกงบแสนล้าน-กู้ 1 ล้านล้าน ฟื้นฟูเศรษฐกิจ
7 เม.ย. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม เปิดเผยว่า คณะรัฐมนตรี (ครม.) วันนี้ (7 เม.ย.63)​ เห็นชอบการดำเนินการใน 3 ส่วนการแก้ไขปัญหาและเยียวยาผลกระทบจากสถานการณ์การแพร่ระบาดของเชื้อไวรัสโควิด-19 ได้แก่
1.ปรับ พ.ร.บ.งบประมาณรายจ่ายประจำปี 63 เพื่อตัดงบประมาณของหน่วยงานต่าง ๆ ที่ยังไม่จำเป็นใช้เร่งด่วนมาเติมในงบกลาง คาดว่าจะมีวงเงินประมาณ 8 หมื่นล้านบาท ถึง 1 แสนล้านบาท คาดว่าจะนำใช้ได้ภายในต้นเดือน มิ.ย.63
2.ให้อำนาจธนาคารแห่งประเทศไทย (ธปท.) ออก พ.ร.ก.2 ฉบับเพื่อดำเนินโครงการช่วยเหลือผู้ประกอบการ และดูแลเสถียรภาพภาคการเงิน วงเงินรวม 9 หมื่นล้านบาท
3.ออก พ.ร.ก.กู้เงินวงเงินประมาณ 1 ล้านล้านบาท ใช้ในการเยียวยา 6 แสนล้านบาท และฟื้นฟูเศรษฐกิจ 4 แสนล้านบาท
ทั้งนี้ พล.อ.ประยุทธ์ ยืนยันว่า จะมีการกวดขันการใช้จ่ายงบประมาณให้เป็นไปตามกฏหมายและนำไปดำนินการให้เกิดประสิทธิภาพ
พร้อมกันนี้ ครม.ได้อนุมัติการยกระดับการแก้ไขปัญหาโรคระบาดโควิด-19 เป็นวาระแห่งชาติ และยินดีรับฟังข้อเสนอแนะจากทุกภาคส่วน พร้อมให้ความช่วยเหลือกับผู้ประกอบการและภาคแรงงานที่ได้รับผลกระทบจากปัญหาโควิด-19 โดยรัฐบาลมีเจตนาแน่วแน่ในการรักษาสุขภาพของประชาชน หากเรื่องใดที่ยังเป็นปัญหาก็ขอให้เห็นใจและเข้าใจรัฐบาล
รวมถึงขอความร่วมมือคนไทยที่เดินทางกลับมาจากต่างประเทศทยอยเข้ามา และต้องกักตัวตามสถานที่ที่ได้กำหนดไว้ โดยให้หน่วยงานที่รับผิดชอบคัดกรองหน้างาน ทั้งกระทรวงสาธารณสุข ฝ่ายความมั่นคง และกระทรวงคมนาคม ประสานการทำงานให้ดี